Pärnu raudteejaam

Pärnu raudteejaam (ka Pärnu reisijaam, rahvasuus Raeküla jaam) oli raudteejaam Pärnumaal Pärnus, Tallinna–Pärnu rongiliini lõpp-peatus. Jaam suleti 2014. aasta 1. jaanuaril, kui Papiniidu silla lähistel avati uus Pärnu raudteepeatus. Kuigi Pärnu raudteejaama rööbastee enam ei vii, asub endises peatuskohas tänini kaks madalat amortiseerunud perrooni. Senise Pärnu suunalise kitsarööpmelise raudtee asendamisel uue laiarööpmelise raudteega ehitati uus Pärnu raudteejaam Raekülla. Jaam avati 1976. aastal, kui valmis Papiniidu sild. Sellega pidi Pärnust saama vahejaam Tallinna–Pärnu–Riia liinil. Viis aastat varem, 1971. aasta suvel, oli avatud juba ka Pärnu kaubajaam koos ümberehitatud Lelle–Pärnu raudteelõiguga. 1981. aastal avati Pärnu jaamast edasi suundunud Pärnu–Mõisaküla raudteelõik ja käivitus ühtlasi Tallinna–Pärnu–Riia rongiliin. Viimane reisirong Tallinnast Riiga sõitis läbi Pärnu 20. veebruaril 1992. Pärnu–Mõisaküla vahel (vt Tallinna–Mõisaküla rongiliin) jätkus reisirongi liiklus kuni 1996. aasta 31. jaanuarini, kaubarongid sõitsid Pärnust edasi Mõisakülla veel kuni 2001. aastani. Pärnu–Mõisaküla raudtee demonteeriti 2008. aastal, mille tulemusel sai Pärnu raudteejaamast tupikjaam. Rahvasuus Raeküla jaama nime saanud Pärnu raudteejaama oli kavandatud lisaks peateele kolm kõrvalteed ja üks tupiktee. Uus raudteejaam ei hakanud terviklikult kunagi tööle, vaid üksikutel kordadel juhtus kõrvalteedel seisma mõni vagun ja jaama tsentralisatsioon lõplikult valmis ei saanudki. 1990. aastatel seisid jaama kõrvalteedel pikemalt külmutusvagunid. Kuigi nn Raeküla jaamani rööpad enam ei vii, asub endises reisirongide peatuskohas tänini kaks madalat amortiseerunud perrooni, mille vahel on aimatav kunagiste jaamateede asukoht. Raeküla ühekorruseline sümmeetrilise põhiplaaniga kivist paviljonitüüpi jaamahoone valmis 1985. aasta detsembris tollase Pärnu linna peaarhitekti Kuno Raude individuaalprojekti järgi. Enne uue jaamahoone valmimist täitis ajutiselt selle ülesannet käigust kõrvaldatud vana reisivagun. Postmodernistlikku arhitektuurisuunda esindanud jaamahoones asusid algul ootesaal, tualetid ja piletimüügipunkt. 2003. aastal Edelaraudtee poolt müüdud ja vahepeal avariiliseks muutunud jaamahoone viimane kasutaja oli alates 2008. aasta lõpust Rae Café, kelle äri lõppes 2011. aastal. Jaamahoone (aadressiga Riia mnt 116) lammutati hoolimata suurest kohalikust vastuseisust kinnistu omaniku AS Olerex eestvõtmisel 2012. aasta kevadel sooviga rajada selle kohale kütusetankla. Peale jaamahoone lammutamist tanklat sinna siiski ei rajatud. Tulevikus plaanitakse rajada kolme Balti riiki läbiv ning Kesk-Euroopasse kulgev standardrööpmeline raudtee – Rail Baltic. 728 kilomeetri pikkune Rail Balticu marsruut kulgeks kõige optimaalsemalt Poola piirini, trajektooril Tallinn–Pärnu–Riia–Panevėžys–Kaunas. Pärnu raudteejaam vaatega Mõisaküla suunas Diiselrong DR1Bj-2717 Pärnu raudteejaamas Pärnu-suunalise raudtee lõpp (tupik) aastal 2013 Pärnu Raeküla jaam aastal 2013 Endine Raeküla jaam Pärnus aastal 2021 Endine Raeküla jaam Pärnus aastal 2023 Endine Raeküla jaam Pärnus aastal 2023 Raeküla jaam, 30. jaanuar 2023 Raeküla jaam, 30. jaanuar 2023 Pärnu kaubajaam Lelle–Pärnu raudteelõik Vaskrääma raudteepeatus Pärnu kesklinna raudteejaam LELLE - PÄRNU; Eesti Raudteeajaloo Selts Reisirongide lõpp-peatus muudab Pärnus viiendat korda asukohta; Maaleht, 29.12.2013 Pärnu sai jaamahoone; Ühistöö : Rapla maakonna ajaleht, nr. 2, 7. jaanuar 1986 (DIGAR) Pärnu Kommunist : EKP Pärnu Linnakomitee, EKP Pärnu Rajoonikomitee, Pärnu Linna Rahvasaadikute Nõukogu ja Pärnu Rajooni Rahvasaadikute Nõukogu häälekandja, nr. 250, 31. detsember 1985 (DIGAR) Üks Pärnu väravaid on varjusurmas; Pärnu Postimees, 08.08.2003 Raeküla raudteejaam püsib endiselt varjusurmas; Pärnu Postimees, 23.07.2004 Raeküla jaamahoone on saanud minevikuks; Maaleht, 29.04.2012 Tulevikuraudtee kulgeb Pärnumaal põhjast lõunasse; Pärnu Postimees, 21.02.2013 Pärnu Postimees - "Kaubavedu raudteel toibub mõõnast" 27.02.2002 Pärnu Postimees - "Raeküla selts asus raudteejaama kaitsele" 17.08.2011 Pärnu Postimees - "Kuno Raude lubas 4000 euro eest raudteejaama lammutada" 02.03.2012 Pärnu Postimees - "Raeküla raudteejaama hoone kaob linnapildist" 25.04.2012 ERR uudised - "Pärnu raudteejaam kolib Papiniidu silla juurde" 07.06.2013 EPL - "Pärnu tähistamata rongijaama tuleb turistidel tikutulega otsida" 23.07.2013 FOTO: Pärnu jaamahoone aastal 1997; Baltic Trains Picture Gallery YouTube'i video: Rongisõit Pärnu reisijaamast kaubajaama PÄRNU - MÕISAKÜLA; Eesti Raudteeajaloo Selts Infot endise jaama kohta; fotod (vene keeles)